Når eleverne på Sofiendalskolen i Haslev møder i skole, skal mobiltelefonerne afleveres, når der er time. Og det er ikke kun, for at de ikke forstyrrer midt i undervisningen.

Skolen har nemlig tidligere haft episoder, hvor elever er kommet til - eller med vilje - har filmet eller taget billeder af andre elever i omklædningsrummet i forbindelse med idræt.

- Det er noget, der er så krænkende, så det ser vi meget alvorligt på og slår hårdt ned på. Især fordi man kan dele alle de her billeder, siger afdelingsleder på den sydsjællandske skole Kim Laursen.

Mobiler i omklædningsrum Et rundspørge, som DR Nyheder har lavet blandt landets skoleledere, viser, at 30 skoler har oplevet, at en elev har taget et krænkende billede af en anden elev i omklædningsrummet i forbindelse med idræt. Omkring 1.700 skoleledere er blevet kontaktet, hvoraf knap 500 har deltaget.

Der har både været en episode, hvor elever har taget en selfie uden at tænke over, at klassekammerater kom med på billedet i baggrunden. Og så en anden episode, hvor elever helt bevidst har taget billeder af andre i omklædningsrummet, fordi de mente, at det var sjovt.

Ifølge Kim Laursen blev billederne slettet og efterfulgt af en undskyldning.

Sofiendalskolen i Haslev er ikke den eneste, der har haft episoder i omklædningsrummene, hvor elever er blevet ufrivilligt fotograferet af deres klassekammerater.

En rundspørge, som DR Nyheder har lavet blandt landets skoleledere, hvoraf knap 500 har svaret, viser, at 30 skoler har haft sådanne episoder.

Flere sager man ikke kender til

Jeg har fået taget et nøgenbillede af mig, mens jeg var ved at skifte i idræt. Man kunne se min mave og bryster, og hun lagde det ud, så nu har alle set det. Hvad skal jeg gøre? Henvendelse til onlinetjenesten "Slet Det", Red Barnet

Ifølge Red Barnet og Børns Vilkår kan tallet være langt højere, da børn ofte ikke går til lærere og skoleledere og fortæller om oplevelserne. Begge organisationer får henvendelser fra børn, der har prøvet at blive filmet i et omklædningsrum.

- Jeg tænker, at det realistiske tal er noget højere. Mange børn får måske ikke fortalt de voksne, hvad de bliver udsat for eller om utrygheden, fordi det er både skamfuldt og svært at snakke med de voksne om, siger Sanne Lind, der er børnefaglig konsulent hos Børns Vilkår.

Da jeg vender mig om mod min taske for at få mit undertøj, ser jeg, at døren står på klem, og at drengene kigger igennem døren med deres telefoner. (...) Jeg begyndte at stortude. Jeg vidste virkelig ikke, hvad jeg skulle stille op. Henvendelse til Børnetelefonen, Børns Vilkår

Red Barnet mener også, at der må være en del sager, der ikke bliver fortalt videre til lærere eller skoleledere, fortæller Jon Kristian lange, der er seniorrådgiver i organisationen.

- Omkring 25 procent af børn og unge fortæller ikke sådan noget her videre. Der må være et mørketal, vi ikke kender noget til.

Mobilfri efter episoder

Stepping Friskole i Christiansfeld har haft lignende episoder som skolen i Haslev. Her har man ligeledes besluttet at blive mobilfrie.

Ifølge skoleleder på Stepping Friskole, Lise Vestergaard Klausen, har det givet en større tryghed, at man ikke risikerer at blive optaget på tidspunkter, hvor man ikke selv har lyst til det. Samme melding kommer fra afdelingsleder på Sofiendalskolen, Kim Laursen.

- Der vil være 9 ud af 10, der sagtens kan finde ud af det, men så er der lige den sidste, som skal prøve noget af eller synes, at det er sjovt. Jeg tror, at i langt de fleste tilfælde er det ikke ment som noget ondt, siger han og fortsætter:

- Men konsekvensen kan være ret fatal. Derfor vil vi meget gerne samle mobilerne ind, så der ikke er noget bøvl med dem i omklædningsrummet.